b"\n_START_ARTICLE_\nBitka za Bastogne\n_START_SECTION_\nZa\xc4\x8detek ofenzive\n_START_PARAGRAPH_\nZve\xc4\x8der 15. decembra je 26. ljudskogrenadirska divizija vzpostavila polo\xc5\xbeaje na zahodnem bregu reke Our, kar je naredila \xc5\xbee ve\xc4\x8dkrat prej. Ob 3h zjutraj so in\xc5\xbeenirci pri\xc4\x8deli s preva\xc5\xbeanjem enot in opreme preko reke, kjer so se pri\xc4\x8deli zbirati na izhodi\xc5\xa1\xc4\x8dni to\xc4\x8dki; le-ta je bila zelo blizu ameri\xc5\xa1kih polo\xc5\xbeajev. \xc4\x8cez dve uri in pol (ob 05:30) se je pri\xc4\x8delo nem\xc5\xa1ko artilerijsko obstreljevanje ameri\xc5\xa1kih polo\xc5\xbeajev, ki je uni\xc4\x8dilo telefonske linije ter na\xc4\x8delo obrambo; isto\xc4\x8dasno se je pri\xc4\x8del splo\xc5\xa1ni pehotni napad. _NEWLINE_Nemci so napadli bliskovito, kljub temu pa so ponekod do\xc5\xbeiveli hud odpor. Tako se jim je v vasi Weiler uprla ena ameri\xc5\xa1ka \xc4\x8deta, okrepljena z nekaj minometi in vodom protioklepnih topov, ter zadr\xc5\xbeala napad ve\xc4\x8d nem\xc5\xa1kih bataljonov za cel dan. Zaradi takih dogodkov se je \xc5\xbee na za\xc4\x8detku ofenzive podrl nem\xc5\xa1ki na\xc4\x8drt, saj bi morali dose\xc4\x8di reko Clerf do ve\xc4\x8dera na dan ofenzive; v resnici pa so potrebovali dva dni ve\xc4\x8d._NEWLINE_19. decembra je 28. pehotna divizija prestavila svoj poveljni\xc5\xa1ki polo\xc5\xbeaj iz Bastognea v Wiltz, ve\xc4\x8djo vas na jugovzhodu. V Wiltzu je divizija organizirala tudi obrambo; 3. bataljon 110. pehotnega polka, okrepljen z nekaj tanki in artilerijo, je opoldne istega dne pri\xc5\xa1el v vas. 44. in\xc5\xbeenirski bataljon se je vkopal severno od mesta, toda kmalu so Nemci prebili njihove polo\xc5\xbeaje in so se morali umakniti v mesto; ob tem so uni\xc4\x8dili tudi most. Ta mala enota, ki je \xc5\xa1tela okoli 500 vojakov, je nove polo\xc5\xbeaje obdr\xc5\xbeala do ve\xc4\x8dera, ko se je umaknila proti zahodu. S tem je bil 110. pehotni polk uni\xc4\x8den kot sposobna bojna enota, zaradi \xc4\x8desar je bila obramba Bastognea na drugih zavezni\xc5\xa1kih enotah.\n_START_SECTION_\nPrihod rezerv\n_START_PARAGRAPH_\nKljub nekaterim razvidnim znamenjem o prihajajo\xc4\x8di nem\xc5\xa1ki ofenzivi, so bili zavezniki presene\xc4\x8deni ob pri\xc4\x8detku. Ob koncu drugega dneva ofenzive je postalo o\xc4\x8ditno, da 28. pehotna divizija ne bo zdr\xc5\xbeala pritiska. Generalmajor Troy H. Middleton, poveljnik 8. korpusa, je ukazal delu svoje oklepne rezerve - Bojnemu poveljstvu B 10. oklepne divizije (kratica CCB), da se premakne v Bastogne. Isto\xc4\x8dasno je general Eisenhower ukazal, da rezerva SHAEF (angle\xc5\xa1ko Supreme Headquarters Allied Expeditionary Force), (sestavljena iz 82. in 101. zra\xc4\x8dnoprevozne divizije) zapusti svoje polo\xc5\xbeaje v Reimsu in da se obe diviziji premakneta na fronto. _NEWLINE_Obe diviziji sta sodelovali v operaciji Overlord in Market Garden, zato sta bili name\xc5\xa1\xc4\x8deni v Reimsu, da se popolnita tako v mo\xc5\xa1tvu kot opremi. Zve\xc4\x8der 17. decembra sta bili obe diviziji obve\xc5\xa1\xc4\x8deni, da se morata premakniti. Prva je od\xc5\xa1la 82. divizija, ker je bila dalj \xc4\x8dasa v rezervi in tako bolje opremljena. 101. divizija je zapustila Camp Mourmelon popoldne 18. decembra, potem ko je morala zase\xc4\x8di dovolj tovornjakov za transport (kot zra\xc4\x8dnoprevozna divizija ni imela v sestavi lastnih tovornjakov). Opori\xc5\xa1\xc4\x8de so tako zapustile naslednje enote: divizijska artilerija, divizijske oskrbovalne enote, 501., 502. in 506. padalski pehotni polki ter 327. jadralni pehotni polk. Ker je bila ve\xc4\x8dina poti razmo\xc4\x8denih, je transport potekal zelo po\xc4\x8dasi in je tako v dolo\xc4\x8denem trenutku nepretrgano segal vse od Reimsa do Bouillona._NEWLINE_101. divizija je bila tako poslana v Bastogne, ki se je nahajal 107 milj od Reimsa. Prav tako je 705. bataljon juri\xc5\xa1nih topov, ki se je nahajal v rezervi okoli 60 milj bolj severno, dobil ukaz, da se pridru\xc5\xbei obrambi Bastogna, saj je bila 101. divizija brez lastne oklepne enote; bataljon je v mesto pri\xc5\xa1el zve\xc4\x8der 19. decembra. Prvi pripadniki divizije (iz 501. polka) so na zbirno mesto, 4 milje zahodno od Bastognea, pri\xc5\xa1li malo \xc4\x8dez polno\xc4\x8d 19. decembra in do 09:00 se je zbrala celotna divizija._NEWLINE_General McAuliffe je ob 06:00 poslal 501. polk vzhodno skozi samo mesto, da oceni situacijo. Ob 09:00 je napredovala in zasedla polo\xc5\xbeaje na obeh straneh avtoceste proti Mag\xc3\xa9retu in Longvillyju, kjer je bila Panzer-Lehr-Division vpletena v celodnevne boje, da bi uni\xc4\x8dila manj\xc5\xa1e bojne skupine, ki so jih poslali naproti, da zaustavijo oz. vsaj malo upo\xc4\x8dasnijo nem\xc5\xa1ki prodor. Sledil je 506. polk; 1. bataljon so poslali v Noville, medtem ko sta bila preostala dva bataljona postavljena v rezervo severno od Bastogna. 502. polk je bil postavljen na polo\xc5\xbeaje severno in severozahodno od mesta, da bi vzpostavil linijo vzhodno do Champsa in Recognea. 327. polk pa je ostal na zahodni strani Bastognea.\n_START_SECTION_\nBitka za Bastogne\n_START_PARAGRAPH_\nS tem je bil Bastogne popolnoma obkoljen, zaradi \xc4\x8desar je 101. zra\xc4\x8dnoprevozna divizija morala organizirati kro\xc5\xbeno obrambo: 502. padalski pehotni polk je nadzoroval severozahodni del, 506. polk je branil dostop iz Novilla, 501. polk je branil vzhodno stran in 327. jadralni pehotni polk je bil razporejen na podro\xc4\x8dju Marvie-Champs, pri \xc4\x8demer so vmesne vrzeli zapolnili z in\xc5\xbeenirskimi in artilerijskimi enotami. Prvo no\xc4\x8d so Nemci napadli zahodni del obro\xc4\x8da, pri \xc4\x8demer so Ameri\xc4\x8dani izgubili skoraj celotno medicinsko \xc4\x8deto in so morali v boj poslati podporne enote, da so prepre\xc4\x8dili preboj obrambnih polo\xc5\xbeajev. CCB 10. oklepne divizije, ki je bila mo\xc4\x8dno oslabljena zaradi izgub formacije Desobry, formacije Cherry in formacije O'Hara, je bila preoblikovana v mobilno po\xc5\xbearno brigado, pri \xc4\x8demer je imela le 40 lahkih in srednjih tankov; v enoto so vklju\xc4\x8dili tudi ostanke CCR 9. oklepne divizije in 8 nadomestnih tankov, ki so jih na\xc5\xa1li v mestu. Trije artilerijski bataljoni, med njimi tudi afroameri\xc5\xa1ki 969. poljsko-artilerijski bataljon, so bili zdru\xc5\xbeeni v artilerijsko skupino; vsak bataljon je imel 12 havbic 155\xc2\xa0mm, ki so zagotavljali mo\xc4\x8dno artilerijsko podporo v vse smeri, a so imeli le omejeno koli\xc4\x8dino streliva. Polkovnik Roberts, poveljnik CCB 10. oklepne divizije, je zbral tudi ve\xc4\x8d kot 600 umikajo\xc4\x8dih vojakov iz razbitih enot 8. korpusa in iz njih ustanovil formacijo SNAFU (angle\xc5\xa1ko situation normal: all fucked up), ki so jo nato uporabili za zapolnitev vrzeli v obrambi._NEWLINE_Zaradi mo\xc4\x8dne ameri\xc5\xa1ke obrambe na severu in vzhodu, se je general von L\xc3\xbcttwitz odlo\xc4\x8dil, da obkoli Bastogne in napade iz juga in jugozahoda; napadi so se pri\xc4\x8deli v no\xc4\x8di iz 20. na 21. december. Nem\xc5\xa1ke oklepne izvidni\xc5\xa1ke enote so sprva dosegle nekaj uspehov, pri \xc4\x8demer so skoraj prebile ameri\xc5\xa1ke artilerijske polo\xc5\xbeaje jugozahodno od Bastognea, predno jih je zaustavila formacija SNAFU. Do poldneva 21. decembra so Nemci zavzeli vseh 7 glavnih cest v Bastogne in tako obkolili mesto. Ameri\xc5\xa1kih vojakov je bilo manj in niso bili dobro opremljeni z zimsko opremo, strelivom, hrano, medicinsko opremo,...; hkrati pa je primanjkovalo \xc4\x8dastnikov. Tako je manjkal tudi poveljnik 101. divizije generalmajor Maxwell D. Taylor. Ker se je bitka odvijala v slabem vremenu, ameri\xc5\xa1ko vojno letalstvo ni moglo oskrbovati obkoljenih enot po zraku. _NEWLINE_Toda Ameri\xc4\x8dani so imeli tudi sre\xc4\x8do. Tako sta dve tankovski diviziji 47. tankovskega korpusa izkoristili svojo mobilnost, da sta obkolili Bastogne, toda namesto da bi izkoristili svojo takti\xc4\x8dno premo\xc4\x8d, sta nadaljevali s prodorom proti zahodu. Zadaj sta pustili vsaka po en polk, da bi pomagala 26. ljudskogrenadirski diviziji pri zavzetju kri\xc5\xbei\xc5\xa1\xc4\x8d. 47. tankovski korpus je tako spro\xc5\xbeil ve\xc4\x8d zaporednih manj\xc5\xa1ih tankovskih napadov na razli\xc4\x8dnih polo\xc5\xbeajih ju\xc5\xbenega in zahodnega dela obro\xc4\x8da, a to je storil tako nespretno, da je omogo\xc4\x8dil Ameri\xc4\x8danom, da so lahko vsaki\xc4\x8d premaknili svoje tankovske rezervne sile na kraj napada in ga odbili._NEWLINE_26. ljudskogrenadirska divizija je na bo\xc5\xbei\xc4\x8dni ve\xc4\x8der prejela \xc5\xa1e en tankovskogrenadirski polk iz sestave 15. tankovskogrenadirske divizije, da bi spro\xc5\xbeila glavni napad naslednji dan. Ker so bile enote 26. ljudskogrenadirske divizije nesposobne izvesti ve\xc4\x8dje napade, je 47. tankovski korpus izvedel ve\xc4\x8d so\xc4\x8dasnih napadov na razli\xc4\x8dnih krajih zahodnega dela obro\xc4\x8da, namesto da bi izvedel eden ve\xc4\x8dji napad na vseh straneh. Nem\xc5\xa1ki napad je vodil pehotni bataljon s podporo 18 tankov, ki je uspel prebiti linije 3. bataljona 327. polka in je napredoval vse do bataljonskega \xc5\xa1taba. Toda 327. polk se je reorganiziral in obdr\xc5\xbeal svoje prvotne polo\xc5\xbeaje, pri \xc4\x8demer je zavrnil vse slede\xc4\x8de pehotne napade in pri tem zajel 92 Nemcev. Nem\xc5\xa1ki tanki, ki so prodrli v obro\xc4\x8d, so se razdelili v dve koloni; obe sta bili uni\xc4\x8deni s strani dveh \xc4\x8det 1. bataljona 502. padalskega pehotnega polka (pod poveljstvom podpolkovnika Patricka F. Cassidyja) s podporo 4 tankovskih lovcev 705. tankovskolovskega bataljona._NEWLINE_Zavezni\xc5\xa1ka kontrola Bastognea je predstavljala ve\xc4\x8djo oviro pri nem\xc5\xa1kem oklepnem napredovanju; zavezni\xc5\xa1ka morala na zahodni fronti je narasla, ko so izvedeli za zagrizeno obrambo v obkoljenem mestu.\n_START_SECTION_\nPreboj obro\xc4\x8da\n_START_PARAGRAPH_\nElementi Pattonove 3. armade, ki jo je vodil 37. tankovski bataljon 4. oklepne divizije, je uspela prebiti obkolitveni obro\xc4\x8d okoli Bastognea in je tako dosegla polo\xc5\xbeaje dan po bo\xc5\xbei\xc4\x8dnem napadu. 27. decembra so uspeli ponovno vzpostaviti preskrbovalne linije in hkrati so umaknili ranjene v zaledje. Z oskrbo je pri\xc5\xa1el tudi general Taylor in prevzel poveljstvo svoje divizije._NEWLINE_S koncem obkolitvije so pripadnike 101. divizije pri\xc4\x8dakovali, da jih bodo umaknili iz boji\xc5\xa1\xc4\x8da, toda divizija je dobila ukaz, da nadaljuje z ofenzivo. 506. polk je napadel proti severu in 9. januarja 1945 osvobodil Recogne, 10. januarja Bois Jacques in 13. januarja Foy. 327. polk je napadel proti Bourcyju, ki ga je dosegel 13. januarja. 15. januarja je 506. polk osvojil Noville in naslednjega dne \xc5\xa1e Rachamps. 502. polk je okrepil 327. polk in skupaj sta 17. januarja zavzela Bourcy. Naslednjega dne so divizijo umaknili iz boji\xc5\xa1\xc4\x8da._NEWLINE_Najbolj znani navedek med bitko je izrekel vr\xc5\xa1ilec dol\xc5\xbenosti poveljnika 101. divizije brigadni general Anthony McAuliffe. Ko je prejel pisni predlog o predaji s strani nem\xc5\xa1kega generala von L\xc3\xbcttwitza, je odgovoril z NUTS!; poveljnik 327. jadralnega pehotnega polka je to nem\xc5\xa1ki pogajalski skupini prevedel kot Pojdite k vragu! Po bitki so \xc4\x8dasopisi pisali o diviziji kot o tepenih pankrtih iz Bastognea.\n_START_SECTION_\nBitka v popularni kulturi\n_START_PARAGRAPH_\nLeta 1949 so predvajali film Battleground, ki predstavlja potek bitke skozi pripadnike izmi\xc5\xa1ljenega voda 327. jadralnega pehotnega polka. Film so pohvalili zaradi realisti\xc4\x8dne predstavitve okoli\xc5\xa1\xc4\x8din bitke. _NEWLINE_Miniserija Band of Brothers, ki temelji na istoimenski knjigi Stephana Ambrosa, je vklju\xc4\x8devala dve epizodi o bitki. Tudi miniserija je prejela pohvale glede realisti\xc4\x8dnosti."